Kommissionens beslutning

af 18. maj 2001

om ændring af beslutning 93/402/EØF om dyresundhedsmæssige betingelser og udstedelse af sundhedscertifikat ved indførsel af fersk kød fra bestemte lande i Sydamerika for at tage hensyn til dyresundhedssituationen i Uruguay

(meddelt under nummer K(2001) 1463)

(EØS-relevant tekst)

(2001/388/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 72/462/EØF af 12. december 1972 om sundhedsmæssige og veterinærpolitimæssige problemer i forbindelse med indførsel af kvæg, svin, får og geder samt fersk kød og kødprodukter fra tredjelande(1), senest ændret ved direktiv 97/79/EF(2), særlig artikel 14 og 22, og

ud fra følgende betragtninger:

(1) Ved Kommissionens beslutning 93/402/EØF(3), senest ændret ved beslutning 2001/325/EF(4), fastsættes der sundhedsmæssige betingelser og bestemmelser om udstedelse af sundhedscertifikat ved indførsel af fersk kød fra Colombia, Paraguay, Uruguay, Brasilien, Chile og Argentina.

(2) Ved indførsel af fersk kød skal der tages hensyn til de forskelligartede epidemiologiske forhold i de pågældende lande og i de forskellige dele af disse lande.

(3) Veterinærmyndighederne i de pågældende lande skal bekræfte, at deres lande eller regioner har været fri for kvægpest og mund- og klovesyge i mindst 12 måneder, og skal endvidere forpligte sig til inden for 24 timer pr. fax, telex eller telegram at underrette Kommissionen og medlemsstaterne om bekræftede tilfælde af ovennævnte sygdomme eller ændringer af vaccinationspolitikken i forbindelse hermed.

(4) Den 23. april 2001 bekræftede Uruguays myndigheder udbrud af mund- og klovesyge i departementet Soriano. Der er rapporteret yderligere sygdomsudbrud i andre regioner, og der gennemføres nødvaccination.

(5) Uruguays ansvarlige myndigheder suspenderede udstedelsen af certifikater for fersk kød af modtagelige arter til EF den 23. april 2001, indtil situationen bliver mere afklaret.

(6) Sygdommen har bredt sig til et betydeligt antal regioner, og Uruguays ansvarlige myndigheder har indført et program for vaccination af kvæg i hele landet, som vil være afsluttet senest den 24. maj 2001.

(7) Det er nødvendigt fortsat at støtte de uruguayske myndigheders suspension af udførslen af fersk kød, men der kan dog tillades indførsel fra Uruguay af udbenet kød og slagteaffald bestemt til forarbejdning, som er fremstillet i overensstemmelse med Kommissionens beslutning 93/402/EØF senest den 23. april. Medlemsstaterne tillader kun indførsel af sendinger bestående af ikke-udbenet kød og slagteaffald til direkte konsum, der er fremstillet og udstedt certifikat for senest den 23. marts 2001.

(8) Under forudsætning af at Uruguays myndigheder forelægger oplysninger om gennemførelsen af deres vaccinationsprogram og sygdommen er under kontrol, tages beslutningen op til revision med henblik på genoptagelse af indførslen af udbenet fersk kød 30 dage efter datoen for vaccinationens afslutning.

(9) Beslutning 93/402/EØF bør ændres i overensstemmelse hermed.

(10) De i denne beslutning fastsatte foranstaltninger tages op til revision på baggrund af situationens udvikling.

(11) De i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

I beslutning 93/402/EØF foretages følgende ændring:

Bilag II affattes som angivet i bilaget til nærværende beslutning.

Artikel 2

1. Medlemsstaterne tillader indførsel af:

a) alt fersk kød fra Uruguay, som er fremstillet senest den 23. marts 2001, og som der er udstedt certifikat for i henhold til beslutning 93/402/EØF

b) udbenet fersk kød og slagteaffald fra Uruguay bestemt til forarbejdning, som er fremstillet mellem den 23. marts og den 23. april 2001, og som der er udstedt certifikat for i henhold til beslutning 93/402/EØF.

2. Sendinger bestående af andet ikke-udbenet fersk kød og slagteaffald til konsum end det, der er nævnt i stk. 1, litra b), som er fremstillet efter den 23. marts 2001 må ikke indføres til EF.

Artikel 3

Denne beslutning tages op til revision på baggrund af resultatet af vaccinationskampagnen, der skal være afsluttet senest den 24. maj 2001.

Artikel 4

Denne beslutning er rettet til medlemsstaterne.

Udfærdiget i Bruxelles, den 18. maj 2001.

På Kommissionens vegne

David Byrne

Medlem af Kommissionen

(1) EFT L 302 af 31.12.1972, s. 28.

(2) EFT L 24 af 30.1.1998, s. 31.

(3) EFT L 179 af 22.7.1993, s. 11.

(4) EFT L 115 af 25.4.2001, s. 7.

BILAG

"BILAG II

Version nr. 03/2001

DYRESUNDHEDSMÆSSIGE GARANTIER, DER KRÆVES FOR UDSTEDELSE AF SUNDHEDSCERTIFIKAT ((Bogstaverne A, B, C, D, E, F, G og H i skemaet svarer til de standardsundhedsgarantier, som er beskrevet i bilag III, anden del, til beslutning 93/402/EØF, og som i henhold til artikel 2 i nævnte beslutning skal ledsage de enkelte produkter alt efter oprindelse.))

>TABELPOSITION>"